У савременој литератури под термином *разумевање прочитаног* (*читалачка писменост*) не мисли се само на способност декодирања написаних речи и њиховог дословног разумевања којима деца овладавају у првим разредима основне школе. Према савременом схватању, читалачка писменост подразумева низ интелектуалних способности и стратегија које омогућавају разумевање значења садржаних у одређеном тексту - идентификовање главне идеје, позивање на детаље, повезивање чињеница, закључивање, предвиђање исхода, итд. Читање схваћено у овом ширем смислу има централну улогу у процесу учења који се одвија у школи. Способност читања или разумевања налога и текста јесте базични предуслов за постизање успеха у било ком школском предмету, као и на свим нивоима формалног школовања.

Имајући у виду кључни значај *разумевања проччитаног* за успех у академском студирању и професионалном усавршавању будућих наставника и васпитача, у оквиру пријемног испита испитујемо у којој мери су наши кандидати развили ове способности.

Тест разумевања прочитаног се састоји из текстова и налога који следе након сваког појединачног текста. **Текстови су саставни део теста** и све време су на располагању кандидату да их користи, поново чита и анализира приликом одговарања на постављена питања.

Тест садржи укупно **5 текстова** и **25 питања**.

Користимо две врсте текстова – **линеарне** (у којима је садржај изражен речима), и **нелинеарне** (у којима су садржаји изражени кроз табеларни приказ података, преко графикона, или помоћу мапе). Текстове које користимо припадају по својој књижевној врсти типу новинског чланка.

Питања и налози су направљени тако да разумевање прочитаног испитују на три нивоа захтева – а) **проналажење информације или податка који су експлицитно дати у тексту**, б) **повезивање података из текста и извођење закључака**, в) **препознавање главне идеје, разумевање значења и смисла дела текста или текста у целини**.

Тестом не испитујемо специфично знање или знање из посебних школских дисциплина.

Питања имају форму питања вишеструког избора одговора. Сваки тачан одговор оцењује се једним поеном. Нема негативних поена за погрешне одговоре.

Линк за примере задатака.У односу на то да способности и вештине читања са разумевањем не представљају специфичан садржај неке одређене научне области (већ компетенције које се развијају кроз наставу различитих предмета и током претходног школовања), кандидате не можемо да упутимо на одређени уџбеник или други извор у литератури на основу кога би били у могућности да директно науче ове вештине.

Као текстове за вежбу, кандидати могу да користе задатке из приручника који се налази у одељку *Примери задатака за Тест разумевања прочитаног* ([**http://www.pefja.kg.ac.rs/Prijemni%202014/Razumevanje\_procitanog.pdf**](http://www.pefja.kg.ac.rs/Prijemni%202014/Razumevanje_procitanog.pdf)). Задаци из овог приручника одговарају типу задатака које користимо на пријемном испиту.